[pic] | EUROOPA ÜHENDUSTE KOMISJON |

Brüssel, 23.9.2009

KOM(2009) 500 lõplik

2009/0141 (AVC)

Ettepanek:

NÕUKOGU OTSUS,

millega antakse Euroopa Keskpangale eriülesanded seoses Euroopa Süsteemsete Riskide Nõukogu tegevusega

{KOM(2009) 499 lõplik}{KOM(2009) 501 lõplik}{KOM(2009) 502 lõplik}{KOM(2009) 503 lõplik}{SEK(2009) 1234}{SEK(2009) 1235}

2009/0141 (AVC)

Ettepanek:

NÕUKOGU OTSUS,

millega antakse Euroopa Keskpangale eriülesanded seoses Euroopa Süsteemsete Riskide Nõukogu tegevusega

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 105 lõiget 6,

võttes arvesse komisjoni ettepanekut[1],

võttes arvesse Euroopa Keskpanga arvamust[2],

võttes arvesse Euroopa Parlamendi nõusolekut[3]

ning arvestades järgmist:

(1) Finantskriis on toonud esile finantsjärelevalve olulised puudujäägid, mille tõttu ei õnnestunud vältida ülemääraste riskide kuhjumist finantssektoris ning mis on eriti rõhutanud olemasoleva makrotasandi usaldatavusjärelevalve nõrku kohti.

(2) Komisjon tegi 2008. aasta novembris Jacques de Larosière'i juhitud kõrgetasemelisele töörühmale („de Larosière'i töörühm”) ülesandeks esitada komisjonile soovitused selle kohta, kuidas tugevdada Euroopa järelevalvekorda, et paremini kaitsta kodanikke ja taastada usaldus finantssüsteemi vastu.

(3) De Larosière'i töörühm soovitas 25. veebruari 2009. aasta lõpparuandes lisaks muudele aspektidele luua ühenduse tasandil asutus, mille ülesanne on teostada järelevalvet kogu finantssüsteemi riskide üle.

(4) Komisjon tervitas ja toetas igati 4. märtsi 2009. aasta teatises „Euroopa majanduse elavdamine”[4] de Larosière'i töörühma soovitusi. Euroopa Ülemkogu jõudis 19. ja 20. märtsil 2009. aastal toimunud kohtumisel kokkuleppele, et ELis on vaja täiustada finantseerimisasutuste tegevust reguleerivaid õigusakte ja kõnealuste asutuste järelevalvet ning et tegevuse aluseks võetakse de Larosière'i töörühma aruanne.

(5) Komisjon sätestas 27. mai 2009. aasta teatises „Euroopa finantsjärelevalve"[5] ELi tasandil finantsstabiilsuse tagamise praeguse korra mitmed ELi tasandil läbiviidavad reformid, täpsemalt ka makrotasandi usaldatavusjärelevalve eest vastutatava Euroopa Süsteemsete Riskide Nõukogu loomise. Nõukogu 9. juunil 2009 ja Euroopa Ülemkogu oma 18. ja 19. juuni kohtumistel toetasid komisjoni seisukohta ja tervitasid komisjoni kavatsust esitada õigusaktide ettepanekud, et saaks kehtestada uue raamistiku.

(6) Euroopa Parlamendi ja nõukogu määrusega (EÜ) nr …/2009[6] luuakse ühenduses finantssüsteemi makrotasandi usaldatavusjärelevalve ja asutatakse Euroopa Süsteemsete Riskide Nõukogu.

(7) Võttes arvesse Euroopa Keskpanga kogemusi makrotasandi usaldatavusjärelevalve alal, saab Euroopa Keskpank oluliselt kaasa aidata ELi finantssektori tõhusale usaldatavusjärelevalvele makrotasandil.

(8) Nõukogu jõudis 9. juunil 2009 järeldusele, et Euroopa Keskpank peaks Euroopa Süsteemsete Riskide Nõukogule pakkuma tuge analüüsi, statistika, halduse ja logistika valdkonnas. Seega tuleks kasutada asutamislepinguga ettenähtud võimalust anda Euroopa Keskpangale eriülesandeid, mis käsitlevad usaldatavusnormatiivide täitmise järelevalvega seotud poliitikat, tehes talle ülesandeks Euroopa Süsteemsete Riskide Nõukogu sekretariaadi töö tagamise,

ON VASTU VÕTNUD KÄESOLEVA OTSUSE:

Artikkel 1 Liikmed

Euroopa Keskpanga president ja asepresident on määruse XXXX alusel asutatud Euroopa Süsteemsete Riskide Nõukogu haldusnõukogu liikmed.

Artikkel 2Toetus Euroopa Süsteemsete Riskide Nõukogule

Euroopa Keskpank tagab sekretariaadi töö ning pakub Euroopa Süsteemsete Riskide Nõukogule tuge analüüsi, statistika, halduse ja logistika valdkonnas. Sekretariaadi ülesanded, mis on kindlaks määratud määruse XXXX artikli 4 lõikes 4, hõlmavad eelkõige järgmist:

1. Euroopa Süsteemsete Riskide Nõukogu koosolekute ettevalmistamine;

2. vastavalt käesoleva otsuse artiklile 5 teabe, sealhulgas statistilise teabe, kogumine ja töötlemine Euroopa Süsteemsete Riskide Nõukogu nimel ja selleks, et võimaldada tal oma ülesandeid täita;

3. Euroopa Süsteemsete Riskide Nõukogule tema ülesannete täitmiseks vajalike analüüside ettevalmistamine;

4. haldustugi Euroopa Süsteemsete Riskide Nõukogule rahvusvahelise koostöö korraldamiseks teiste oluliste asutustega makrotasandi usaldatavusjärelevalve küsimustes;

5. tehnilise nõuandekomitee tegevuse toetamine.

Artikkel 3Sekretariaadi struktuur

1. Euroopa Keskpank tagab sekretariaadi ülesannete täitmiseks vajalikud inim- ja rahalised ressursid.

2. Euroopa Keskpank määrab ametisse sekretariaadi juhataja, konsulteerides selleks Euroopa Süsteemsete Riskide Nõukogu haldusnõukoguga.

Artikkel 4Haldamine

1. Euroopa Süsteemsete Riskide Nõukogu nimel annab sekretariaadi juhatajale juhiseid haldusnõukogu eesistuja.

2. Sekretariaadi juhataja või tema esindaja osaleb haldusnõukogu koosolekutel ja Euroopa Süsteemsete Riskide Nõukogu juhtkomitee koosolekutel.

Artikkel 5Teabe kogumine Euroopa Süsteemsete Riskide Nõukogu nimel

1. Euroopa Süsteemsete Riskide Nõukogu määrab kindlaks teabe, mida ta vajab oma ülesannete täitmiseks. Selleks kogub sekretariaat kõnealust teavet korrapäraselt või konkreetsete ülesannete täitmiseks, jälgides artikli 6 konfidentsiaalsussätteid.

2. Sekretariaat võib taotleda Euroopa Süsteemsete Riskide Nõukogu ülesannete täitmiseks vajalikku teavet Euroopa järelevalveasutustelt ning määruse (EÜ) nr …/2009 artiklis 15 kindlaksmääratud juhtudel liikmesriikide järelevalveasutustelt, keskpankadelt või muudelt ametiasutustelt finantseerimisasutuste või finantsturgude kohta individuaalselt või kokkuvõtlikul või koondatud kujul.

3. Euroopa Süsteemsete Riskide Nõukogu nimel võib kõnealuse teabe kogumine hõlmata euroala ning liikmesriike käsitlevaid üldistatud ja individuaalseid andmeid, kusjuures viimati nimetatud andmed kogutakse põhjendatud taotluse korral. Enne teabenõude esitamist võtab sekretariaat kõigepealt arvesse Euroopa statistikasüsteemi ja Euroopa Keskpankade Süsteemi koostatud, levitatud ja töödeldud olemasolevaid statistilisi andmeid ning seejärel konsulteerib Euroopa asjakohase järelevalveasutusega, et tagada kõnealuse nõude proportsionaalsus.

4. Sekretariaat teeb Euroopa järelevalveasutustele kättesaadavaks süsteemseid riske käsitleva teabe, mida nad vajavad oma ülesannete täitmiseks.

Artikkel 6Andmete ja dokumentide konfidentsiaalsus

1. Ilma et see piiraks kriminaalõiguse kohaldamist, ei tohi sekretariaat avaldada ühelegi isikule ega ametiasutusele väljaspool Süsteemsete Riskide Nõukogu talle ametikohustuste täitmisel teatavaks saanud konfidentsiaalset teavet, välja arvatud kokkuvõttena või üldistatuna, nii et üksikut finantsinstitutsiooni ei ole võimalik tuvastada.

2. Sekretariaat tagab Süsteemsete Riskide Nõukogule ja selle juhtkomiteele esitatud dokumentide ja kõnealuste üksuste tegevuse konfidentsiaalsuse.

3. Euroopa Keskpank tagab käesoleva otsuse kohaste ülesannete täitmiseks saadud andmete konfidentsiaalsuse. Euroopa Keskpank loob sisemehhanismid ja võtab vastu sise-eeskirjad, et tagada Süsteemsete Riskide Nõukogu nimel kogutud andmete kaitse. Euroopa Keskpanga töötajad täidavad kohaldatavaid ametisaladuse nõudeid.

4. Käesoleva otsuse kohaldamise tulemusena Euroopa Keskpanga poolt taotletud teavet kasutatakse üksnes artiklis 2 osutatud eesmärkidel.

Artikkel 7Läbivaatamisklausel

Nõukogu vaatab käesoleva otsuse läbi pärast seda, kui artiklis 8 sätestatud kuupäevast on möödunud kolm aastat, ning otsustab komisjoni aruande alusel, kas käesolev otsus tuleb pärast Euroopa Keskpanga arvamuse saamist läbi vaadata.

Artikkel 8Kohaldatavus

Käesolevat otsust kohaldatakse alates PP/KK/AAAA [määrusega sama kuupäev].

Artikkel 9Adressaat

Käesolev otsus on adresseeritud Euroopa Keskpangale.

Brüssel,

Nõukogu nimel

eesistuja

[1] ELT C , , lk .

[2] ELT C , , lk .

[3] ELT C , , lk .

[4] KOM(2009) 114.

[5] KOM(2009) 252.

[6] ELT L , , lk .